Frans páfi baðst í dag afsökunar á illri meðferð og vanrækslu sem börn kanadískra frumbyggja máttu þola í skólum kaþólsku kirkjunnar um nærri aldarskeið.
Hópur frumbyggja Kanada hefur verið í Páfagarði undanfarna daga en Frans fundaði með fulltrúum þeirra fyrr í vikunni og í gær. Tilgangur heimsóknarinnar var meðal annars að æskja þess að kirkjan bæðist afsökunar á athæfi stjórnenda kaþólskra skóla í Kanada. Fulltrúar eftirlifenda úr skólunum voru á fundi páfa.
Frans bað Guð um að fyrirgefa athæfið og sagðist taka undir með biskupum kaþólsku kirkjunnar í Kanada í fortakslausri afsökunarbeiðni. Um 150 þúsund kanadísk börn af frumbyggjaættum voru send í heimavistarskóla allt frá lokum nítjándu aldar og fram á tíunda áratug þeirrar tuttugustu. Börnin voru þvinguð til vistar í skólunum og bjuggu þar við illan kost, ofbeldi og mismunun.
Skólarnir voru settir á laggirnar af stjórnvöldum en margir hverjir reknir af kirkjunni. Á annað þúsund ómerktar grafir frumbyggjabarna hafa fundist við heimavistarskóla í Kanada.
Sérstök rannsóknarnefnd greindi frá því fyrir nokkrum árum að skólastjórar og kennarar hefðu beitt börnin grófu líkamlegu og kynferðislegu ofbeldi, svift þau menningu sinni og tungu.

Frans páfi hefur beðist afsökunar á illri meðferð á börnum í heimavistarskólum kaþólsku kirkjunnar í Kanada. 